བོད་ནི་དབྱར་དགུན་སྟོན་དཔྱིད་ཀྱི་དུས་བཞིའི་འགྱུར་བ་དང་ལྡན་ཞིང༌།དགུན་དུས་སུ་ཁ་བ་འབབ་པ་ལ་བརྟེན་ནས་བོད་ཀྱི་ཕྱོགས་བཞི་མཚམས་བརྒྱད་ན་ཆེས་མཐོ་ལ་བརྗིད་ཉམས་ལྡན་པའི་འཛམ་གླིང་ཐོག་གི་གངས་རི་མཐོ་ཤོས་སུ་བརྩི་བ་མཁར་རྟའི་ཇོ་མོ་གླང་མ་དང།གཞན་ཡང་།གངས་ཏི་སེ།ཡག་རིའི་ལྷ་རི།གཉན་ཆེན་ཐང་ལྷ།གངས་དཀར་ཤ་མེད།ཇོ་མོ་མཁའ་རེགས།གཉན་ཆེན་ཐང་ལྷ།ཡར་ལྷ་ཤམ་པོ།སྐུ་ལྷ་ཁ་རེ།གནོད་སྦྱིན་གངས་བཟང་།བསམ་གཏན་གངས་བཟང་།རྨ་ཆེན་སྦོམ་ར།མི་ཉག་གངས་དཀར།རོང་བཙན་ཁ་བ་དཀར་པོ།གངས་དཀར་ཕྱོགས་ལས་རྣམ་རྒྱལ།རྨེ་རུ་གངས་དཀར་སོགས་ལོ་ངོ་སྟོང་ཕྲག་མང་པོའི་ལོ་རྒྱུས་ལྡན་ཞིང་།གངས་རི་དེ་དག་ནི་ཨེ་ཤ་ཡའི་དྭངས་གཙང་ཆུ་བོ་དག་གི་འབྱུང་ཁུངས་ཀྱི་གཞི་རྩ་ལྟ་བུར་ཆགས་ཡོད།གཞན་ཡང་བོད་ཀྱི་མཚོ་ཆེན་གྲགས་ཅན་མ་ཕམ་གཡུ་མཚོ་དང་།གནམ་མཚོ་ཕྱུག་མོ།ཡར་འབྲོག་གཡུ་མཚོ།ཕག་མཚོ།མཚོ་སྐྱ་རེངས་སྔོ་རེངས།བེའུ་དུག་མཚོ།མཚོ་ནག་ཁྲི་ཤོར་རྒྱལ་མོ།མཚོ་སྔོན་པོ་སོགས་ཧ་ཅང་མང་ལ།བོད་གཞུང་ཕྱི་དྲིལ་ལས་ཁུངས་ནས་དཔར་སྐྲུན་བྱས་པའི་བོད་ཀྱི་རང་བྱུང་ཁོར་ཡུག་ངོ་སྤྲོད་དང༌།ད་ལྟའི་གནས་སྟངས།སྲུང་སྐྱོབ་སྐོར་ཞེས་པའི་དེབ་ནང་དུ་འཁོད་པ་ལྟར་ན།བོད་ནང་དུ་དྭངས་ཤིང་གཙང་ལ་གཡུ་ལྟར་སྔོ་བའི་མཚོ་དང་མཚེའུ་གྲངས་༢༥༠༠ཙམ་དང༌།དེ་བཞིན་ཆུ་ཕྲན།རྒྱུག་ཆུ།གཙང་པོ་སོགས་བརྒྱ་ཕྲག་མང་པོ་མཆིས་ཤིང༌།དེ་དག་གི་རྒྱ་ཁྱོན་ལ་སྤྱི་ལེ་གྲུ་བཞི་མ་༣༥༠༠༠ལྷག་ཙམ་ཟིན་གྱི་ཡོད་ལ།བོད་ལ་འཁྱག་རོམ་ཆེ་ཆུང་གྲངས་༤༦༠༠ལྷག་ཡོད་ཅིང་།དེ་དག་གི་རྒྱ་ཁྱོན་སྤྱི་ལེ་གྲུ་བཞི་མ་༡༠༥༠༠༠གི་ས་ཁྱོན་ལ་ཁྱབ་ཡོད།འདི་ནི་ས་གཞི་རིལ་མོའི་ཐོག་གི་འཁྱག་རོམ་མང་ཤོས་ཀྱི་ས་ཁུལ་དེ་ཡིན་ཞེས་གྲགས།མདོར་ན་རྒྱ་ཆེ་ལ་རྣམ་གྲངས་མང་བའི་བོད་མཐོ་སྒང་ནས་འབབ་པའི་ཆུ་བོ་དེ་དག་ལས་ཆུ་བོ་ཆེན་པོ་བཅུ་ཙམ་ཞིག་ལྷོ་ཤར་ཨེ་ཤ་ཡའི་རྒྱལ་ཁབ་༡༥ལྷག་ཙམ་གྱི་ནང་དུ་ཐད་ཀར་འབབ་བཞིན་པ་དེ་དག་གི་འབྱུང་ཁུངས་ནི་བོད་ཀྱི་གངས་རི་དང་འཁྱག་རོམ།མཚོ་དང་མཚེའུ་དེ་དག་ཆགས་ཡོད།